งาน STYLE Bangkok เปิดโอกาสให้เอสเอ็มอีไทยได้ขยายช่องทางตลาด คาดจะมีผู้ชมงานจากทั่วโลกกว่า 53,000 คน
กรมส่งเสริมการค้าระหว่างประเทศ เตรียมจัดงาน STYLE Bangkok รวมงานแสดงสินค้าแฟชั่น เฟอร์นิเจอร์ และของตกแต่งบ้าน เพื่อเปิดโอกาสให้เอสเอ็มอีไทยได้ขยายช่องทางตลาด คาดจะมีผู้ชมงานจากทั่วโลกกว่า 53,000 คน

นางจันทิรา ยิมเรวัต วิวัฒน์รัตน์ อธิบดีกรมส่งเสริมการค้าระหว่างประเทศ เปิดเผยภาพรวมธุรกิจอุตสาหกรรมสินค้าไลฟ์สไตล์ในประเทศไทย ว่า ปัจจุบันมีผู้ประกอบการเอสเอ็มอีกว่า 3 ล้านรายที่ประกอบธุรกิจ ก่อให้เกิดการจ้างงานในอุตสาหกรรมกว่า 12 ล้านคน 
โดยในปี 2560 การส่งออกสินค้าไลฟ์สไตล์ ไม่รวมอัญมณีและเครื่องประดับมีมูลค่ากว่า 4 แสนล้านบาท คิดเป็นสัดส่วนร้อยละ 5 ของการส่งออกทั้งหมด และในช่วง 7 เดือนแรกปี 2561 การส่งออกมีมูลค่ากว่า 2 แสน 2 หมื่นล้านบาท ขยายตัวเพิ่มขึ้นร้อยละ 7.5 แบ่งเป็นสินค้าไลฟสไตล์ขยายตัวร้อยละ 4 และสินค้าแฟชั่นขยายตัวร้อยละ 9.6 
เพื่อสร้างโอกาสทางธุรกิจให้กับผู้ประกอบการ กรมฯจึงเตรียมจัดงาน STYLE Bangkok ซึ่งเป็นการรวม 3 งานแสดงสินค้าใหญ่ระดับนานาชาติเข้าไว้ด้วยกัน ได้แก่ งานแสดงสินค้าแฟชั่นและงานแสดงสินค้าเครื่องหนัง งานแสดงสินค้าของขวัญและงานแสดงสินค้าของใช้ในบ้าน และงานแสดงสินค้าเฟอร์นิเจอร์ โดยจัดขึ้นระหว่างวันที่ 17 - 21 ตุลาคม 2561  ณ ศูนย์นิทรรศการและการประชุมไบเทค บางนา โดยในปีนี้มีจำนวนผู้แสดงสินค้าทั้งไทยและต่างประเทศเข้าร่วมจัดแสดงกว่า 1,072 บริษัท 3,310 คูหา และคาดการณ์จะมีผู้เข้าร่วมงานไม่น้อยกว่า 53,000 คน
 
ภายในงานมีการจัดนิทรรศการพิเศษที่น่าสนใจ อาทิ  นิทรรศการ T-Style  สินค้าแฟชั่นและไลฟสไตล์จากนักออกแบบไทย นิทรรศการ Innovation and Design Zone  และนิทรรศการ Creative Asian รวมผลงานสร้างสรรค์ของนักออกแบบเฟอร์นิเจอร์หน้าใหม่ทั่วเอเชีย เป็นต้น